
	      ÁFORM UM LAGASETNINGU
          – sbr. samþykkt ríkisstjórnar frá 24. febrúar 2023, 1.-4.  gr.

	Málsheiti og nr.
	Frumvarp til laga um breytingu á lögum um fjármálafyrirtæki, nr. 161/2002 (markaðsáhætta) / FJR26060016
	Ráðuneyti / verkefnisstjóri
	Fjármála- og efnahagsráðuneyti / Gunnlaugur Helgason
	Innleiðing EES-gerðar?
	☒ Já
☐ Nei

	Dags.
	9. júlí 2026


	A. Úrlausnarefni

	Forsaga máls og tilefni
Í reglugerð (ESB) nr. 575/2013, um varfærniskröfur að því er varðar lánastofnanir („CRR“), sem gildir sem lög hér á landi samkvæmt lögum um fjármálafyrirtæki, nr. 161/2002, eru settar fram kröfur um eigið fé lánastofnana. Umfang krafnanna tekur meðal annars mið af markaðsáhættu lánastofnana, sem er hætta á tapi vegna óhagstæðra breytinga á markaðsverðum, svo sem á verði hlutabréfa og gengi gjaldmiðla.

Evrópusambandið samþykkti með reglugerð (ESB) 2024/1623 („CRR III“) að breyta reglum um eigið fé vegna markaðsáhættu til að innleiða breytingar á alþjóðlegum viðmiðum um varfærniskröfur sem gerðar eru til banka, svonefndan Basel III-staðal. Sá staðall er afrakstur gagngerrar endurskoðunar á varfærniskröfum til banka sem var ráðist í af hálfu Basel-nefndarinnar um bankaeftirlit í því skyni að bæta úr vanköntum sem alþjóðlega fjármálakreppan sem hófst á árunum 2007 og 2008 leiddi í ljós. Breytingunum á reglunum um eigið fé vegna markaðsáhættu var ætlað að gera eiginfjárkröfurnar áhættunæmari. Jafnframt var leitast við að draga úr mun á mati á markaðsáhættu milli lánastofnana, meðal annars með því að auka heimildir eftirlitsaðila til að hafa eftirlit með niðurstöðum áhættumatslíkana lánastofnana og takmarka notkun ófullnægjandi líkana.

Evrópusambandið samþykkti með reglugerðum (ESB) 2024/2795 og 2025/1496 að fresta tilteknum breytingum samkvæmt CRR III á kröfum um eigið fé vegna markaðsáhættu um eitt ár í senn, fyrst til janúar 2026 og svo til janúar 2027. Skýrðist það af því að innleiðingu hliðstæðra breytinga utan Evrópusambandsins hafði seinkað, einkum í Bandaríkjunum og Bretlandi. Með seinkuninni átti að koma í veg fyrir að lánastofnanir á Evrópska efnahagssvæðinu lytu hærri eiginfjárkröfum vegna markaðsáhættu en lánastofnanir utan þess, sem gæti komið niður á samkeppnisstöðu þeirra.

CRR III og reglugerðir (ESB) 2024/2795 og 2025/1496 voru lögfestar með lögum nr. 102/2025 um breytingu á lögum um fjármálafyrirtæki, nr. 161/2002 (CRR III), sem tóku gildi í lok desember 2025.

Framkvæmdastjórn Evrópusambandsins hefur nú lagt fram tillögu að nýrri reglugerð varðandi nýju reglurnar um markaðsáhættu. Reglugerðin felur ekki í sér frekari frestun á gildistöku nýju reglnanna, en mælt er fyrir um tímabundna aðlögun á útreikningi eiginfjárkrafna vegna markaðsáhættu þannig að eiginfjárkröfur verði áfram sambærilegar því sem myndi leiða af gildandi reglum til ársloka 2029. Skýrist það aftur af töfum á hliðstæðum breytingum utan Evrópusambandsins.

Ef að ráðið og Evrópuþingið gera ekki athugasemdir við tillöguna tekur hún gildi um næstu áramót. Gert er ráð fyrir að hún verði tekin sem fyrst upp í EES-samninginn. Íslandi mun bera þjóðréttarleg skylda til að leiða hana í landsrétt þegar hún hefur verið tekin upp í samninginn.

Hvert er úrlausnarefnið?
Að leiða í landsrétt reglugerð sem felur í sér tímabundna aðlögun á eiginfjárkröfum vegna markaðsáhættu samkvæmt CRR III.

Að hvaða marki duga gildandi lög og reglur ekki til?
CRR gildir sem lög hér á landi samkvæmt 1. gr. c laga um fjármálafyrirtæki. Breyta þarf þeim lögum til að ljá breytingum á reglugerðinni gildi hér á landi.

	B. Markmið 

	Stefna hins opinbera á viðkomandi málefnasviði/málaflokki
Í stefnuyfirlýsingu ríkisstjórnar Samfylkingar, Viðreisnar og Flokks fólksins kemur fram að ríkisstjórnin stefni að hagstæðum rekstrarskilyrðum fyrirtækja.

Í umfjöllun um stefnumótun á sviði markaðseftirlits og neytendamála í greinargerð með tillögu til þingsályktunar um fjármálaáætlun fyrir árin 2027–2031, segir að meginmarkmið málefnasviðsins sé alþjóðleg samkeppnishæfni atvinnulífsins sem byggist á efnahagslegu, umhverfislegu og samfélagslegu jafnvægi.

Í Hvítbók um framtíðarsýn fyrir fjármálakerfið segir að til þess að tryggja að laga- og regluverk á fjármálamarkaði stuðli allt í senn að traustum, stöðugum og hagkvæmum fjármálamarkaði eigi íslensk stjórnvöld að leggja áherslu á tímanlega innleiðingu Evrópuregluverks fyrir fjármálamarkað.

Markmið sem að er stefnt með lagasetningu í ljósi úrlausnarefnis og stefnu stjórnvalda
Tímanleg innleiðing reglugerðar sem byggist á tillögu framkvæmdastjórnarinnar er liður í góðri framkvæmd Íslands á EES-samningnum og því að tryggja áframhaldandi aðgang íslenskra fyrirtækja og neytenda að innri markaði Evrópska efnahagssvæðisins. Hún stuðlar jafnframt að alþjóðlegri samkeppnishæfni íslenskra lánastofnana.

	C. Leiðir

	Ekkert aðhafst - hvaða afleiðingar hefði það? 
Íslenskar lánastofnanir byggju við óhagstæðara regluverk en lánastofnanir annars staðar á Evrópska efnahagssvæðinu. Einnig bryti það gegn skuldbindingum Íslands samkvæmt EES-samningnum að innleiða reglugerðina ekki eftir að hún hefur verið tekin upp í samninginn.

Önnur úrræði en lagasetning sem metin hafa verið
Nauðsynlegt er að breyta lögum um fjármálafyrirtæki til að ljá breytingum á CRR gildi hér á landi.

Mögulegar leiðir við lagasetningu
EES-reglugerðir ber að innleiða í heild sinni án breytinga nema annað komi fram í þeim sjálfum, sbr. a-lið 7. gr. EES-samningsins. Í tillögu framkvæmdastjórnarinnar er ekki gert ráð fyrir neinu svigrúmi við innleiðingu.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Áformað er að innleiða reglugerðina í heild sinni með því að bæta vísun til hennar við 1. gr. c laga um fjármálafyrirtæki. Ráðgert er að leggja til að lögin taki gildi 1. janúar 2027, þannig að reglugerðin taki gildi á sama tíma hér á landi og í Evrópusambandinu.

Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Sjá D.1.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Fyrirhuguð löggjöf er ekki talin vekja stjórnskipuleg álitamál.

Innleiðing reglugerðarinnar í íslensk lög eftir að hún hefur verið tekin upp í EES-samninginn samræmist skuldbindingum Íslands samkvæmt samningnum.

Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.

Er önnur grundvallarlöggjöf sem taka þarf tillit til? 
Nei. Um mjög einfalda lagasetningu er að ræða og ekki reynir á samspil við aðra grundvallarlöggjöf.

	F. Samráð

	Hverjir eru helstu hagsmunaaðilar? 
Lánastofnanir og eigendur og viðskiptavinir þeirra og Seðlabanki Íslands.
	
Er skörun við stjórnarmálefni annarra ráðuneyta? 
Nei. Reglugerðin varðar atriði sem heyra undir málefnasvið fjármála- og efnahagsráðuneytis samkvæmt 8. tölul. 5. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 5/2025.

Samráð sem þegar hefur farið fram
Áformaskjal þetta og frummat á áhrifum var unnið í samráði við Seðlabanka Íslands. 
Skjölin voru send öðrum ráðuneytum til umsagnar í júní 2026. Engar athugasemdir bárust.

Fyrirhugað samráð 
Áformaskjal þetta og frummat á áhrifum verður birt í samráðsgátt stjórnvalda á vefnum Ísland.is og verða framkomnar umsagnir metnar að umsagnarfresti loknum. Ráðgert er að birta í kjölfarið frumvarpsdrög í samráðsgátt stjórnvalda.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Breytingar samkvæmt CRR III eru ekki taldar líklegar til þess að hafa veruleg áhrif á heildareiginfjárkröfur vegna markaðsáhættu til íslenskra lánastofnana, en samsetning krafnanna breytist. Innleiðing reglugerðar sem byggist á tillögu framkvæmdastjórnarinnar heldur eiginfjárkröfunum nær því sem leiðir af gildandi reglum til ársloka 2029.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Stefnt er að því að leggja frumvarp til að lögfesta reglugerðina fyrir Alþingi haustið 2026.

Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Lagasetningin er ekki talin íþyngjandi og er hvorki talin kalla á mikinn undirbúning af hálfu lánastofnana né Seðlabankans.

Hvaða forsendur þurfa að vera fyrir hendi til að lagasetning beri árangur? 
Lagasetningin sem slík er liður í því að fullnægja skuldbindingum Íslands samkvæmt EES-samningnum. Seðlabankinn hefur eftirlit með því að lánastofnanir fylgi lögum og reglum sem innleiða Evrópugerðir á fjármálamarkaði.

Mælikvarðar á árangur og útkomu
Eftirlitsstofnun EFTA hefur eftirlit með því að Ísland fullnægi skuldbindingum sínum samkvæmt EES-samningnum og birtir upplýsingar um árangur ríkisins.

Hefur verið hugað að því að afla gagna til að meta árangur þegar þar að kemur?
Stjórnvöld halda utan um tölfræði um upptöku- og innleiðingarhalla á fjármálamarkaði, það er um fjölda gerða sem Evrópusambandið hefur samþykkt en á eftir að taka upp í EES-samninginn og um fjölda gerða sem hafa verið teknar upp í EES-samninginn en á eftir að leiða í landsrétt. Upptaka og innleiðing reglugerðar sem byggist á tillögu framkvæmdastjórnarinnar er liður í því að lágmarka upptöku- og innleiðingarhallann.

	I. Annað

	Nei.

	J. Fylgiskjöl

	Mat á áhrifum lagasetningar – Frummat, sbr. eyðublað

